Wang ne amenință cu judecata! E foarte bine, asta e diferența dintre România și China Chinezul vrea să eliminăm faptele care apar în cazurile Shanghai și Cupru Min și pe care le-am publicat

vineri, 6 aprilie 2018, 7:03

UPDATE : Doi cititori au avut o idee excelentă.

Și e timpul să adăugăm și o notă ludică întregii povești că altfel o luăm razna.

Dar gluma e serioasă.

Iată ce propun cititorii.

Userul „eu”: „Ne adresam si noi Comisiei Centrale pentru Inspectia Disciplinara din cadrul Partidului Comunist Chinez. E o asimetrie totala Romania- China, in sensul dimensiunilor, puterii. Dar avem si linii comune, ne-am nascut in comunism si stim bine cum functioneaza, ca doar si la noi a fost modelul chinez”.

Userul „ha ha ha”: „Dar ce ar fi sa scriem noi, o multime mare de cetateni romani, la Partidul Comunist Chinez? nu altundeva, ci direct la partid. La partid fratilor, ca ne-am nascut pe vremea cu partidu’ si stim textele clasice, formularile si abordarile ideatice, asa, sa vedeti atunci distractie, sa le explicam cum face acest cetatean al lor partidu’ de ras, inca o data. Ca l-a mai facut. Haideti, ca la asta nu ne intrece nimeni, ha ha ha.. Eu sigur voi scrie, de vor regreta aia ca le-am iesit in drum!”.

Așa e.

Oamenii au dreptate și merită să scrieți pe email Partidului Comunist din China.

Indiferent dacă Mihai, Wang Yan și ceilalți din rețeaua mafiotă sunt reprezentanții intereselor chineze sau doar niște personaje pe cont propriu, ei au lezat drepturile cetățenilor români și siguranța statului român. Asta susține litera de lege potrivit căreia lui Wang i-a fost retrasă cetățenia de către Autoritatea Națională pentru Cetățenie și de către Tribunalul București!

Să-l lași pe Wang în continuare împuternicit și semnatarul contractului pentru o mare firmă de resurse ca Merlion e o formă a chinezilor de a spune românilor: ”Nu se pasă ce v-a făcut, nu ne pasă ce credeți voi!”.

Ceea ce nu e corect.

Partidul chinez merită să știe de la voi ce a făcut cetățeanul său Wang Yan în România. Tocmai pentru că relația chino-română nu se poate mărgini la niște mafioți și la funcționari corupți din ambele țări.

Noi am găsit câteva adrese de email, dar veți fi mai buni ca noi, așa că, vă rugăm, dați share și împărtășiți între voi căsuțele de email pe care le veți găsi.

Și, mai ales, ceva important: vă rugăm să folosiți un limbaj civilizat în mesajele voastre.

Să lăsăm faptele să vorbească, să fim ironici, amuzanți, fermi, dar democratici în mesaje.

Adresele de email propuse de noi: ccdi@mos.gov.cn și chinaemb_ro@mfa.gov.cn

Vă mulțumim!

Mirela, Răzvan și Cătălin

”Vă solicităm ca în termen de 24 de ore să eliminați din articole toate apelativele jignitoare și denigratoare, toate aspectele neconforme cu realitatea, precum și toate afirmațiile pur subiective emise de cei trei ziariști” Wang Yan, prin casa de avocatură Chiuariu și Asociații

Investigație de Mirela Neag, Răzvan Luțac și Cătălin Tolontan

Wang Yan ne-a scris.

Prin avocatul Tudorel Popa, de la casa Chiuariu și Asociații, Wang ne somează.

El ne dă un termen de 24 de ore în care să ștergem ceea ce el numește ”speculații jignitoare, fără nici un fel de susținere”.

Dacă nu, urmează măsuri legale, în tribunal, daune importante plus plata cheltuielilor sale cu avocații. Care probabil că sunt scumpi.

Nu ștergem.

Dar argumentul mafiotului este interesant și statul roman merită pe deplin să fie luat peste picior de fostul său cetățean Alexandru Ioan, revenit la numele său Wang Yan.

Practic, chinezul întoarce împotriva noastră complicitatea cu care l-a tratat statul român.

Dacă justiția m-a lăsat în pace, de ce vă sesizați voi?

În esență, chinezul spune că el ”nu a avut nici o calitate procesuală, învinuit/suspect/inculpat” în dosarul Shanghai, caz la care, amintește Wang, DIICOT a lucrat vreme de patru ani, între 2005 și 2009.

Altfel zis: dacă justiția penală a României m-a lăsat în pace, ce treabă aveți voi, jurnaliștii, cu mine?!

Întrebarea este firească.

Iar problema e veche cât civilizația.

Creierul din spatele lui Wang

E vorba despre conflictul dintre ordine și libertate. Nu că Wang a devenit peste noapte vreun gânditor.

În mărturiile martorilor, dar și ale inculpaților din dosarul de trafic de minore, el apare drept un adevărat Naș mafiot.

Trimite poliția ca să-și terorizeze compatrioții veniți cu afaceri în România. Și împarte banii cu ofițerii romani corupți.

10.000-15.000 de dolari împărțeau Wang și Mihai cu poliștii corupți, la fiecare chinez speriat

Așadar, Wang Yan nu s-a transformat într-un ideolog.

Dar statul chinez, da, asta face. Joacă în acest caz, așa cum joacă de fiecare dată.

Prin Ambasada sa din România, China i-a sprijinit complicii mafioți în tribunal și pe Wang însuși când a pus mâna pe contractual de la Cupru Min.

Iar Beijingul știe exact care e miza!

Nu e vorba aici doar de resurse.

Miza Chinei e să ne simțim mici și corupți

Nu discutăm despre 80.000 de tone de cupru și de metale rare.

Merlion procesează 2 milioane de tone pe an în China, conform unui oficial al Cupru Min. Ce înseamnă la această scară contractual cu producția de la Roșia Poeni?!

Nici măcar nu e un caz despre influență, ci și despre ideea că, dacă împăratul s-a pronunțat, nimeni nu mai are voie să conteste versiunea oficială a faptelor.

China își testează forța și ideile și logica ei de soft power, ochi în ochi, bilateral și asimetric, așa cum îi place ei.

Ce dacă Wang a fost reclamat de SRI ca ”pericol la siguranța națională” și deposedat de cetățenie de ANC și de Tribunalul București?

Faptele lui, de aderarea la un grup care suminează statul român și afectează libertățile cetățenilor sunt faptele unui mafiot pur sânge.

Nu contează, căci China îl vrea și-l trimite înapoi!

Luați banii și tăceți!

”Vă dați seama ce impresie proastă are Beijingul despre politicienii români dacă ne sfidează trimițându-l Wang să-i reprezinte interesele?”, explică un om care urmărește de multă vreme traseele financiare ale relațiile bilaterale.

Și nimeni nu are drept să conteste banii și pragmatismul, a decis China.

Dacă Cupru Min zice să tăceam, dacă Wang avertizează să ștergem faptele din articole, dacă justiția a zis că n-a fost corupție la ”Shanghai”, atunci România să ia banii chinezilor și să zică mersi!

Din fericire, România a ales un alt drum.

Într-o democrație, nimeni nu poate elimina probele din dosar!

În cazul ”Shanghai” și în contractul de la Cupru Min se înfruntă două filozofii.

De-o parte e cea în care doar banii contează, poți face afaceri cu traficanții de oameni că nu contează.

Și multă vreme nici n-a contat.

Căci Wang are dreptate când spune că procurorii nu l-au pus sub acuzare și că nu e un infractor.

Nici nu l-am numit așa.

L-am numit mafiot, ceea ce înseamnă cu totul altceva. Și continuăm să credem că vocile minorelor chinuite în dosarul ”Shanghai” au dreptul să se audă.

Iar a doua filozofie e aceea potrivit căreia, într-o democrație, nimeni nu are voie să șteargă probele dintr-un dosar public, doar pentru că justiția nu le-a luat în seamă. Într-o democrație, angajamentul profund al societății pentru libertate protejează dreptul al informare.

E dreptul oamenilor să interpreteze cu propriul cap ceea ce află

Când a venit vorba de Wang și de ofițerii corupți, justiția nici măcar nu a mai căutat probe.

A recunoscut-o procurorul general Augustin Lazăr, când s-a referit, sub presiunea cetățenilor, vădit încurcat, la dosarul disjuns la care se referă Wang.

Mărturiile victimelor și ale inculpaților sunt însă acolo.

Și, într-o țară europeană, oamenii le pot interpreta așa cum doresc, fără ca nimeni să intre în mintea lor sau să le elimine, așa cum cere Wang și filozofia chineză care rezultă din ultimatumul trimis prin avocați.

Aici e România

E foarte bine că Wang vrea să ne dea în judecată.

În China, el n-ar fi reușit asta niciodată.

Nici noi n-am fi putut publica.

Și nici voi n-ați fi aflat nimic.

Dar aici e România. Cu toate problemele ei parcă fără sfârșit, aici e România, țară din UE și din NATO, în anul 2018.

Notificare Wang Yan



CUPRINS: Toate capitolele din investigația GSP în cazul „Shanghai”